**Príhovor starostu pri príležitosti 80. výročia zastrelenia obyvateľov obce Kunešov neďaleko osady Magurka v Nízkych Tatrách.**

Vážené dámy, vážení páni, vzácni hostia.

Tento rok uplynie 80 rokov od veľkej tragédie, ktorá poznačila našu obec a dotkla sa skoro každej rodiny v Kunešove. Bolo zastrelených 70 neozbrojených chlapov a chlapcov, ktorí sa už nikdy nestretli so svojimi rodinami.

Boli to chlapi a chlapci vo veku 16 až 60 rokov, synovia, otcovia rodín, starí otcovia, všetko prostí ľudia, obyvatelia obce Kunešov. Z rodnej dediny boli v septembri roku 1944 internovaní na práce pre potreby SNP. Po vykonaní prác v drsných podmienkach boli prepustení a dúfali, že sa šťastne dostanú domov. Nakoniec sa ich osud spečatil koncom októbra roku 1944 pri osade Magurka. Aj napriek tomu, že to bola skupina neozbrojených a vyhladovaných chlapov a boli občania Slovenského štátu boli bez milosti zastrelení. Bohužiaľ, do dnešných dní nepoznáme presné miesto, kde spočívajú telesné pozostatky obetí tejto tragédie.

Už dávnejšie boli snahy vyšetriť túto tragédiu, pomenovať vinníkov a zriadiť pietne miesto, ktoré by navždy pripomenulo túto tragickú udalosť. Bohužiaľ vtedajšej moci sa tieto aktivity nepozdávali, lebo narúšali oficiálny obraz priebehu SNP a glorifikáciu účastníkov odboja. Až v terajšej dobe sa na základe výskumov začala história okolo SNP uvádzať na správnu mieru a pripúšťa sa, že sa stali aj udalosti, ktoré s odbojom počas SNP nemali nič spoločné a išlo čisto len o iniciatívu niektorých jedincov, hnaných za každú cenu vykonať pomstu a bolo jedno, či sa konkrétne osoby vôbec niečoho dopustili. Stačilo, že mali nemeckú národnosť a to ich odsúdilo a rýchlu smrť.

Cieľom nás súčasníkov bolo vybudovanie pietneho miesta, nie len ako pripomienku tejto hroznej tragédie, ale zároveň aj určenie pomyselného miesta posledného odpočinku týchto obetí, lebo telá neboli nikdy exhumované a dôstojne pochované. Inštaláciou týchto pamätníkov sa konečne vzdal hold všetkým obetiam tejto tragédie. Pri pamätníku na Magurke, ale aj pri pamätníku v obci Kunešov každý, kto tieto pamätníky navštívi si môže v tichu a piete pripomenúť, že títo ľudia tu boli pred nami, žili svoj život a vôbec netušili ako tragicky vojna poznačí ich život a aj život ich rodín.

Dnes, keď sa pozrieme okolo seba zisťujeme, že sa čosi deje a možno to nevieme ani presne pomenovať. Len máme pocit, že kľud a pokoj, ktorý poznáme z minulosti sa akosi vytráca, zvyšuje sa napätie a nervozita a spoločnosť začínajú rozdeľovať rôzne nové informácie a udalosti, ktoré sa dejú blízko okolo nás. Rozhorel sa ďalší vojnový konflikt, ľudia zomierajú, spoločnosť sa polarizuje, nedokážu sa prijať kompromisy ani ústupky, vynášajú sa rýchle súdy a vôbec sa neuvažuje aké to môže mať katastrofálne následky.

A práve osud týchto ľudí na ktorých tu spomíname je odpoveďou ako sa to vždy skončí, keď prestaneme kriticky myslieť, keď bez rozmýšľania začneme podliehať zámerne skresleným informáciám, keď sa staneme egocentrickými a prestaneme jeden druhého chápať. Vtedy sa začne vytráca ľudskosť a prestávame si vážiť jeden druhého. Možno by nám títo ľudia povedali, že život je prikrátky nato, aby sme si ho ničili zlobou a nenávisťou a že život je najkrajší vtedy, keď ho môže človek prežiť v kruhu rodiny, priateľov, susedov, proste v kruhu dobrých ľudí. Možno by nám ešte povedali, že človek zažije najlepší pocit, keď podá pomocnú ruku človeku, ktorý to práve potrebuje.

Poučením pre nás z tejto tragédie by malo byť, že len spolupráca, priateľstvo a chápanie iného človeka by mala byť cesta ako sa vyhnúť podobným tragédiám a nedorozumeniam medzi ľuďmi. Majme vždy na pamäti, že zlo sa rozbehne veľmi rýchlo a ak sa mu nepostavíme nakoniec pohltí aj nás.

Na záver môjho príhovoru dovoľte, aby som poďakoval všetkým prítomným, ktorí sa na dnešnej slávnosti zúčastnili a prispeli k jej dôstojnému priebehu. Taktiež chcem poďakovať obci Partizánska Ľupča a osobitne starostovi obce pánovi Ladislavovi Balážecovi za príkladnú starostlivosť o pamätník a jeho blízke okolie a zároveň ich poprosiť o spoluprácu aj do ďalších rokov.

Ďakujem za pozornosť